GULF แจกข้าวกล่อง 120,000 กล่อง พื้นที่กทม. – รพ.สนาม
GULF สานต่อโครงการ “กัลฟ์ส่งพลังสู่ชุมชน มอบข้าวกล่องสู้ภัยโควิด-19 ปีที่ 2” เดินหน้าแจกข้าวกล่อง 120,000 กล่อง ในพื้นที่กรุงเทพฯ ศูนย์พักคอย และโรงพยาบาลสนาม
21 ก.ค. 2564

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF นำโดย นายสิตมน รัตนาวะดี ในนามตัวแทนของนายสารัชถ์ รัตนาวะดี ประธานเจ้าหน้าที่บริหาร ส่งมอบข้าวกล่องวันละ 2,000 กล่อง เป็นระยะเวลา 60 วัน รวม 120,000 กล่อง ให้กับชุมชน ผู้ป่วยในโรงพยาบาลสนาม และผู้ป่วยในศูนย์พักคอย เพื่อเป็นส่วนหนึ่งในการช่วยเหลือและส่งพลังให้ประชาชนที่ได้รับผลกระทบจากการแพร่ระบาดของโควิด-19
ทั้งนี้ หลังจากที่ GULF ได้ดำเนินโครงการ “กัลฟ์ส่งพลังสู่ชุมชน มอบข้าวกล่องสู้ภัยโควิด-19” มอบข้าวกล่องช่วยเหลือผู้คนใน 232 ชุมชนแออัด ครอบคลุมพื้นที่ 50 เขตในกรุงเทพมหานคร จำนวนกว่า 150,000 กล่อง ไปเมื่อเดือนเมษายน-พฤษภาคม ปีที่แล้ว ล่าสุด GULF เดินหน้าสานต่อโครงการนี้เป็นปีที่ 2 โดยตั้งเป้าแจกที่ 120,000 กล่อง เป็นระยะเวลา 60 วัน โดยมุ่งช่วยเหลือผู้ป่วยในโรงพยาบาลสนาม ผู้ป่วยในศูนย์พักคอย และคนในชุมชนที่ได้รับความเดือดร้อนจากการแพร่ระบาดของโควิด-19 โดยเปิดโอกาสให้คนทั่วไปสามารถแชร์ข้อมูลพื้นที่ชุมชนที่ต้องการความช่วยเหลือเรื่องข้าวกล่องได้ที่ใต้โพสต์ของ เฟสบุ๊คแฟนเพจ https://www.facebook.com/GulfSPARK.TH/
นายสิตมน รัตนาวะดี ในนามตัวแทนของนายสารัชถ์ รัตนาวะดี ประธานเจ้าหน้าที่บริหาร GULF กล่าวว่า หลังจากที่ทีมงาน GULF ได้ลงพื้นที่แจกข้าวกล่องในปีที่ผ่านมา เราเห็นว่าข้าวกล่องนั้นไปถึงกลุ่มคนในชุมชนที่เดือดร้อนจริง ๆ ยิ่งตอนนี้ยังมีหลายครอบครัวที่ตกงาน ขาดรายได้ ข้าว 1 กล่อง จึงถือเป็นการลดภาระในการหาอาหารไปได้ 1 มื้อ ทางทีมงานจึงต้องการสานต่อโครงการนี้เป็นปีที่ 2 โดยจะกระจายข้าวกล่องผ่านทางผู้แทนของชุมชนเพื่อลดการมารวมตัวกันของกลุ่มคน
“นอกจากนี้การจัดเตรียมข้าวกล่องกว่า 2,000 กล่อง ต่อวันให้กับคนในชุมชนยังถือเป็นการช่วยกระตุ้นเศรษฐกิจทางอ้อม เพราะการผลิตข้าวกล่องจำนวนมากต่อวันนั้นต้องใช้วัตถุดิบเยอะ สร้างรายได้ให้ทั้งพนักงานร้านอาหาร เกษตรกร ผู้ขนส่งรายย่อย รวมไปถึงพนักงานขับรถแท็กซี่ มอเตอร์ไซค์รับจ้างที่ช่วยขนส่งข้าวกล่องไปให้ชุมชนด้วย” นายสิตมน กล่าวเสริม
ทั้งนี้โครงการนี้เป็นส่วนหนึ่งของ “Gulf Sparks Smiles จุดพลังให้คนไทยยิ้มได้” ที่ริเริ่มขึ้นเพื่อมุ่งช่วยเหลือคนหลากหลายกลุ่ม ทั้งคนในชุมชนที่ได้รับความเดือดร้อน ผู้ป่วยและบุคลากรทางการแพทย์ในโรงพยาบาลสนาม รวมถึงผู้ป่วยกลุ่มสีเขียวที่อยู่ระหว่างการกักตัวที่บ้าน (home isolation) และกักตัวในเขตพื้นที่ชุมชน (community isolation) เป็นต้น
ที่ผ่านมา GULF ได้ร่วมมอบเงินบริจาคเพื่อสนับสนุนการปฏิบัติงานของบุคลากรทางการแพทย์ในการรับมือกับการแพร่ระบาดของโควิด-19 ซึ่งล่าสุดมอบเครื่องอุปโภคบริโภค ที่จำเป็นต่อการดำรงชีพแก่ประชาชนใน 50 เขตในพื้นที่กรุงเทพมหานคร  ครอบคลุมกว่า 1,800 ครัวเรือน รวมถึงเครื่องพ่นฆ่าเชื้อและน้ำยาฆ่าเชื้อโรค เครื่องวัดอุณหภูมิแบบมีขาตั้ง และเครื่องวัดออกซิเจนปลายนิ้ว ให้แต่ละชุมชน นอกจากนี้ยังได้มอบเงินสนับสนุนจำนวน 10 ล้านบาทแก่คณะแพทยศาสตร์โรงพยาบาลรามาธิบดี เพื่อสนับสนุนการจัดซื้อเครื่องมือแพทย์ และสมทบทุนค่าใช้จ่ายในการจัดเตรียมฮอสพิเทล (Hospitel) หรือหอผู้ป่วยเฉพาะกิจอีกด้วย